JESUS SE PAD NA GLORIE (DAG 21) – JESUS WORD GEVANGE GENEEM!
"Jesus van Nasaret" was bekend as Iemand wat die land deurgereis en net goeie dinge gedoen het, die Man van nederige herkoms en beskeie optrede, maar tog die Een wat met goddelike gesag Sy woord gedoen en met almag weldade aan die lydende mensheid verrig het. In die mond van die teenstanders word dit 'n Naam van veragting maar in teenstelling daarmee, aanvaar Jesus egter die Naam as 'n erenaam en Hy antwoord: "Dit is Ek!" Daardeur vereenselwig Jesus Hom met God wat Hom aan Moses by die brandende bos, bekend gestel het met: "Ek is wat Ek is" (Eks. 3:14). Hy erken dat Hy "Jesus van Nasaret" is, maar dui ook aan dat Hy nie net 'n mens is nie: Hy is ook God en Hy is die Messias. Daarom is dit is heel waarskynlik seker nie van skrik dat die geregsdienaars so reageer nie, maar hulle was oorweldig deur Jesus se koninklike optrede en majesteit, sodat hulle terugdeins en op die grond neerval.
Ironies, die las van die mens se sonde het in 'n tuin begin, die Tuin van Eden. Daar het Adam tot 'n val gekom en gaan wegkruip vir God; in die Tuin van Getsemane tree Jesus op die voorgrond en neem standpunt in, gaan kruip nie weg nie maar gaan die geregsdienaars tegemoet; in Eden het God na Adam gesoek, in Getsemane worstel Jesus met God en soek na Sy Vader; in Eden het satan vir Adam na 'n boom geneem wat tot sy dood gelei het, in Getsemane kon Jesus se bloed nie die volle prys vir ons sonde betaal nie en moes Jesus gaan na die kruis wat uit 'n boom gemaak is, wat tot ons lewe gelei het!
Bestaan daar 'n plek, 'n "tuin" waar satan nog nie ingemeng het nie? Satan en sy makkers maak hulle oral tuis en teer op sondige begeertes – in die skole, kerke, gemeenskap, ons beloftes, ons reinheid, ons morele waardes, ons menswees. Sy vernaamste teenstanders is ons harte, die harte van Christengelowiges, die tuin van God! Wat satan in Eden gedoen het, doen hy vandag nog; hy werskaf veral in die tuin van God. Die goeie nuus, daarenteen, is dat mense die keuse het om te sorg dat satan nie oral aanwesig is nie, maar God is!!! Wat Jesus in Getsemane gedoen het, doen Hy vandag nog – Hy staan in vir ons Christengelowiges, Hy beskerm ons teen satan, "ons sal in alle ewigheid nie verlore gaan nie. Niemand sal ons uit Jesus se hand ruk nie" (Joh. 10:28).
In hierdie nag van angs, 'n nag van alleenheid van Jesus, staan Hy in vir jou en my, sodat ons nie weer angs hoef te ervaar nie, sodat ons kan weet dat as ons roep in ons nood, as ons roep om vergifnis, as ons na die lewe roep, as ons roep omdat ons nie meer hoop het nie, Jesus ook vir ons sal sê: "Dit is Ek!" Ek staan nou nie meer in wese alleen teen vrees en angs nie; angs kan nie meer my lewensvreugde blus nie. Ek kan die lewe vreesloos in die oë kyk want Jesus het my vry gemaak: "Eers as die Seun julle vry maak, sal julle werklik vry wees" (Joh. 8:36). Ek hoef nie meer "terug te deins en op die grond neerval nie!"